流化亭
作者：陳有聲
朝代：宋

paragraphs: 惟聖觀化，自源而流。
惟吏觀化，自邑而州。
聖念於民，吏職其憂。
民壅於化，則吏之尤。
我相此邦，此邦之休。
昔民睽睽，胥戕以劉。
今民熙熙，式歌且謳。
昔民啼饑，穀粒不收。
今民夷懌，無佩犢與牛。
是曰化國，莫知其由。
我儀圖之，惟孝友張侯。
侯有令德，不競不絿。
澤濡而春，令肅而秋。
靡夙夜不勤，惟民之諏。
孰冤而伸，孰貧而賙。
孰梗而頑，去其賊蟊。
孰巧而奸，鍛其戈矛。
惟教化不行，如疾弗瘳。
既觀厥成，泮渙以賙。
經之營之，爰始爰謀。
乃築斯亭，于江之陬。
如跂斯翼，如方斯輈。
如虹維橋，如鷁維舟，如蓬萊瀛洲。
匪曰予觀，臨深極幽。
爾化於成，其政優優。
如彼時雨，雲之油油。
如彼源泉，集於澮溝，惟百世以留。
遡彼源矣，其流悠悠。
登彼亭矣，其樂浮浮。
爾嚚爾頑，化而善柔。
爾利爾銛，化而鋤耰。
爾文而化，爲蘇爲歐。
爾俗而化，爲虞爲周。
大德小德，厥義可求。
無不爾承，厥德莫酬。